CELEX: 32016R0911
Language: mt
Date: 2016-06-09 00:00:00
Title: Regolament ta' Implimentazzjoni tal-Kummissjoni (UE) 2016/911 tad-9 ta' Ġunju 2016 li jistipula standards tekniċi ta' implimentazzjoni rigward il-forma u l-kontenut tad-deskrizzjoni ta' ftehimiet ta' appoġġ finanzjarju tal-grupp skont id-Direttiva 2014/59/UE tal-Parlament Ewropew u tal-Kunsill li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment (Test b'rilevanza għaż-ŻEE)

10.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 153/25
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/911
   tad-9 ta' Ġunju 2016
   li jistipula standards tekniċi ta' implimentazzjoni rigward il-forma u l-kontenut tad-deskrizzjoni ta' ftehimiet ta' appoġġ finanzjarju tal-grupp skont id-Direttiva 2014/59/UE tal-Parlament Ewropew u tal-Kunsill li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investimenti u li temenda d-Direttiva tal-Kunsill 82/891/KEE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012 tal-Parlament Ewropew u tal-Kunsill (1) u b'mod partikolari l-Artikolu 26(2) tagħhom,
   Billi:
   
               (1)
            
            
               It-Titolu II tal-Kapitolu III tad-Direttiva 2014/59/UE jistabbilixxi regoli għal ftehimiet ta' appoġġ finanzjarju tal-grupp biex jipprovdu appoġġ finanzjarju bejn istituzzjoni prinċipali tal-Unjoni, jew entità msemmija fil-punt (b), (c) jew (d) tal-Artikolu 1(1) tad-Direttiva 2014/59/UE u l-kumpaniji sussidjarji tagħha fi Stati Membri jew pajjiżi terzi oħrajn li huma istituzzjonijiet jew istituzzjonijiet finanzjarji koperti mis-superviżjoni konsolidata tal-impriża prinċipali, dment li l-entità li tirċievi l-għajnuna tissodisfa l-kundizzjonijiet għal intervent bikri. Dan jippermetti trasferimenti ta' finanzjament f'sitwazzjoni fejn entità ta' grupp tkun f'diffikultà kbira. Sabiex jieħdu deċiżjonijiet infurmati dwar l-investiment, il-kredituri u l-investituri jeħtieġu trasparenza dwar ir-riskji u l-obbligi potenzjali li jirriżultaw minn dawn il-ftehimiet u ċ-ċansijiet ta' rkupru tal-grupp li jirriżultaw mill-appoġġ tal-ftehim. Għalhekk, il-ftehim għandu jkun f'forma faċilment aċċessibbli għall-pubbliku, komparabbli ma' dikjarazzjonijiet finanzjarji.
            
         
               (2)
            
            
               It-termini ġenerali tal-ftehim tal-appoġġ finanzjarju tal-grupp li għandhom jiġu divulgati għandhom jinkludu informazzjoni rilevanti, bħalma huma l-ammont massimu tal-appoġġ, il-prinċipji għall-kalkolu tal-korrispettiv għall-provvediment tal-appoġġ, deskrizzjoni ġenerali tal-profil tal-maturità u t-terminu massimu ta' self mogħti bħala appoġġ. Madankollu, d-divulgazzjoni għandha tirrispetta l-ħtieġa ta' kunfidenzjalità ta' informazzjoni aktar speċifika.
            
         
               (3)
            
            
               Dan ir-Regolament huwa bbażat fuq l-abbozz tal-istandards tekniċi ta' implimentazzjoni ppreżentat mill-Awtorità Bankarja Ewropea lill-Kummissjoni.
            
         
               (4)
            
            
               L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Bankarji Konċernati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (2),
            
         ADOTTAT DAN IR-REGOLAMENT:
   Artikolu 1
   Forma ta' divulgazzjoni
   Kull istituzzjoni li tkun parti fi ftehim ta' appoġġ finanzjarju tal-grupp li tkun daħlet fih skont l-Artikolu 19 tad-Direttiva 2014/59/UE għandha tiddivulga informazzjoni skont l-Artikolu 2 ta' dan ir-Regolament fuq is-sit web tagħha f'forma li tiżgura l-aċċessibbiltà lill-pubbliku.
   Sa fejn l-istituzzjoni tiddivulga dikjarazzjonijiet finanzjarji tal-grupp, id-divulgazzjoni għandha ssir fl-istess forma kif stabbilit għall-informazzjoni mhux kwantitattiva inkluża fid-dikjarazzjonijiet finanzjarji.
   Artikolu 2
   It-termini li għandhom jiġu divulgati
   1.   L-istituzzjonijiet għandhom jiddivulgaw mill-inqas l-informazzjoni li ġejja:
   
               (a)
            
            
               L-ismijiet tal-entitajiet fi grupp li jkunu parti fi ftehim ta' appoġġ finanzjarju tal-grupp;
            
         
               (b)
            
            
               il-forma li l-appoġġ jista' jieħu;
            
         
               (c)
            
            
               fil-każ ta' self, l-iskopijiet li għalihom il-kapital avvanzat abbażi tas-self jista' jkun użat;
            
         
               (d)
            
            
               fil-każ ta' garanzija, liema tranżazzjonijiet u liema partijiet terzi huma potenzjalment koperti;
            
         
               (e)
            
            
               sa liema punt l-obbligi li jingħata appoġġ finanzjarju tal-grupp u intitolament għall-appoġġ finanzjarju tal-grupp lil kull waħda mill-partijiet fil-ftehim ta' appoġġ finanzjarju tal-grupp huma reċiproċi; jekk il-ftehim mhuwiex reċiproku għalkollox, l-informazzjoni għandha tiddistingwi bejn id-diversi partijiet abbażi tat-termini differenti ta' ftehim;
            
         
               (f)
            
            
               il-limitazzjonijiet tal-appoġġ finanzjarju tal-grupp għal kull forma ta' għajnuna koperta mill-ftehim ta' appoġġ finanzjarju;
            
         
               (g)
            
            
               il-prinċipji għall-kalkolu tal-korrispettiv għall-provvediment ta' appoġġ finanzjarju tal-grupp u kif dawn jirrelataw mal-kundizzjonijiet tas-suq fiż-żmien tal-appoġġ;
            
         
               (h)
            
            
               deskrizzjoni ġenerali tal-anzjanità, il-profil tal-maturità u t-terminu massimu ta' kwalunkwe self mogħti bħala appoġġ;
            
         
               (i)
            
            
               deskrizzjoni ġenerali ta' kull obbligu ta' ħlas lura;
            
         
               (j)
            
            
               deskrizzjoni ġenerali taċ-ċirkustanzi jew indikaturi dwar l-entità riċeventi u l-entità provveditriċi li jiskattaw il-provvediment tal-appoġġ;
            
         
               (k)
            
            
               deskrizzjoni ġenerali tar-rekwiżiti tal-kollateral u tal-marġni.
            
         Id-divulgazzjoni għandha tkopri l-informazzjoni li tkun applikabbli għall-entità tal-grupp ikkonċernata, inkluża l-informazzjoni dwar it-termini tal-ftehim li għandhom x'jaqsmu ma' entitajiet oħra tal-grupp fejn din id-divulgazzjoni tista' taffettwa l-entità tal-grupp ikkonċernata.
   L-informazzjoni li mhix applikabbli għandha tiġi indikata bħala “mhux applikabbli”.
   2.   Id-divulgazzjoni għandha tkun akkumpanjata b'dikjarazzjoni li l-provvediment tal-appoġġ finanzjarju huwa suġġett għall-kundizzjonijiet skont l-Artikolu 23 tad-Direttiva 2014/59/UE u għad-dritt tal-awtorità kompetenti li tipprojbixxi jew tirrestrinġi l-provvediment skont l-Artikolu 25 tad-Direttiva 2014/59/UE.
   Artikolu 3
   Id-dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta' Ġunju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 173, 12.6.2014, p. 190.
   
      (2)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).